<classify> Vinara Yanga watakuwa wenyeji wa Mgambo JKT ya Tanga kwenye Uwanja wa Taifa, Dar es Salaam huku Azam inayoshika nafasi ya tatu itakuwa nyumbani uwanja wa Azam Complex, Chamazi nje kidogo ya jiji la Dar es Salaam kumenyana na Majimaji ya Songea.Mechi zote zinatarajiwa kuwa ngumu kutokana na kila timu kutaka kushinda katika hatua hii ya lala salama ili kujinusuru na kushuka daraja ama kushindwa kuelekea kwenye ubingwa.Yanga na Azam zinacheza mechi hiyo baada ya kutoka kucheza nusu fainali za Kombe la Shirikisho FA ambapo Azam imeshafuzu fainali kwa kuifunga Mwadui kwa mikwaju ya penalti 5-4 huku Yanga ikisubiri hatima yake baada ya mechi yake dhidi ya Coastal Union kuvunjika katika dakika ya 110, ikiwa mbele kwa mabao 2-1.Kamati ya Mashindano ya TFF leo itatoa hatima ya mechi hiyo iliyovunjika baada ya Coastal kukataa bao la pili la Yanga lililofungwa na Amisi Tambwe wakidai alifunga kwa mkono.Yanga inaongoza ligi ikiwa na pointi 59, hivyo ushindi wa leo utazidi kuifanya ijichimbie kileleni na kujisafishia njia zaidi za kutetea taji lake. Kocha wa timu hiyo, Hans van der Pluijm alisema anatarajia kupata upinzani kwenye mechi zilizosalia, kwani ligi ipo katika hatua mbaya.Tupo mwishoni mwa ligi, hivyo kila timu inataka kushinda nasi pia tunataka kushinda mechi zetu ili tutetee ubingwa wetu, kwa hiyo hatutarajii wepesi katika mechi zilizosalia, alisema.Mgambo ni miongoni mwa timu tatu zilizo kwenye ukanda wa kushuka daraja ikishika nafasi ya 14 kwenye msimamo ikiwa na pointi 23, timu nyingine zilizo kwenye ukanda huo ndugu zao wa Tanga, African Sports yenye pointi 23 pia na Coastal Union inayoshika mkia ikiwa na pointi 22.Kwa upande wa Azam iliyo nafasi ya tatu na pointi 55, inatarajiwa kukutana na upinzani mkubwa katika mechi ya leo dhidi ya Majimaji inayoshika nafasi ya tisa kwenye msimamo ikiwa na pointi 33, kwani timu hiyo imekuwa ikifanya vizuri katika mechi za karibuni.  <topic>: michezo 